text: 24 timer senere: Slukningsarbejdet fortsætter i Fredericia
  04 februar 2016 kl. 19.57
  Små 24 timer efter en tank på havnen i Fredericia brød i brand, så er slukningsarbejdet fortsat i gang.
  Det er nu næsten 24 timer siden, at der onsdag aften klokken 21.20 udbrød brand i en tank på havnen i Fredericia. Branden bredte sig til flere tanke med palmeolie, fritureolie, som man frygtede ville eksplodere. Et større område blev derfor evakueret, og 268 personer måtte sove i Fredericia Idrætscenter.
  Næsten et døgn senere er brandvæsenet og beredskabet fortsat i gang med efterslukningen, også er politiets teknikere i gang med at undersøge, hvad årsagen til branden er.
  - Vi fortsætter arbejdet inde på skadesstedet. Vi har fået slukket flammerne midt på eftermiddagen, og nu er det et arbejde med at køle tankene ned, så det ikke blusser op igen. Det vil tage nogle timer endnu, siger Beredskabsdirektør Lars Nordahl Lemvigh til TV SYD.
  Selvom politiets teknikere er i gang med deres arbejde, så er det endnu uklart, hvad årsagen til branden er.
  - Vi kan ikke sige noget om det på nuværende tidspunkt, kriminalteknikerne er i gang med undersøgelserne, og det vil også fortsætte derudaf. Også vil de på et tidspunkt komme tilbage med en vurdering og en konklusion på det, siger Lars Nordahl Lemvigh.
  Du kan her se, hvad Lars Nordahl Lemvigh fortæller om branden:
  
  